U-I-273/06
Natisni
Opravilna št.:
U-I-273/06
Datum odločitve:
6. 2. 2008
ECLI:
ECLI:SI:USRS:2008:U.I.273.06
Akt:
Odlok o dopolnitvah Odloka o nadomestilu za uporabo stavbnega zemljišča v Občini Lukovica (Uradni vestnik Občine Lukovica, št. 1/06), 2. čl.
Izrek:
Pobuda za začetek postopka za oceno ustavnosti in zakonitosti 2. člena Odloka o dopolnitvah Odloka o nadomestilu za uporabo stavbnega zemljišča v Občini Lukovica (Uradni vestnik Občine Lukovica, št. 1/06) se zavrže.
Evidenčni stavek:
V primerih, ko izpodbijani predpis ne učinkuje neposredno, izkazuje pobudnik pravni interes za oceno ustavnosti in zakonitosti izpodbijanega predpisa šele po izčrpanju vseh pravnih sredstev v postopkih pred pristojnimi sodišči hkrati z vložitvijo ustavne pritožbe.
Geslo:
1.4.9.2 - Ustavno sodstvo - Postopek - Stranke - Interes.
1.4.51.4 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Pravni interes za vložitev pobude.
1.5.51.1.2.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude - Ker ni pravnega interesa.
Pravna podlaga:
Člen 25.3, Zakon o Ustavnem sodišču [ZUstS]
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
občinski predpis
Vlagatelj:
Peter Kos, Lukovica
Datum vloge:
4. 5. 2006
Vrsta odločitve:
sklep
Vrsta rešitve:
zavrženje
Dokument:
US27954
Dokument v PDF obliki:
U-I-273-06.pdf
104 KB
Prenesite datoteko
U-I-273/06-7
6. 2. 2008
SKLEP
Ustavno sodišče je v postopku za preizkus pobude Petra Kosa, Lukovica, na seji 6. februarja 2008
sklenilo:
Pobuda za začetek postopka za oceno ustavnosti in zakonitosti 2. člena Odloka o dopolnitvah Odloka o nadomestilu za uporabo stavbnega zemljišča v Občini Lukovica (Uradni vestnik Občine Lukovica, št. 1/06) se zavrže.
Obrazložitev
1. Pobudnik izpodbija 2. člen Odloka o dopolnitvah Odloka o nadomestilu za uporabo stavbnega zemljišča v Občini Lukovica (v nadaljevanju Odlok), kolikor določa oprostitev plačila nadomestila za uporabo stavbnih zemljišč za tiste lastnike zemljišč, ki so predhodno vložili zahtevo za spremembo namembnosti stavbnih v kmetijska zemljišča. Ponudnik naj bi tako zahtevo vložil 8. 3. 2006 (po izteku roka, ki ga je določila Občina). Zatrjuje, da je izpodbijana določba v neskladju s 14., 33., 44., 67. in s 153. členom Ustave ter z 218. in z 218.b členom Zakona o graditvi objektov (Uradni list RS, št. 110/02, 47/04, 102/04 – ur. p. b. in 126/07 – ZGO-1).
2. Pobudo za oceno ustavnosti in zakonitosti da lahko vsak, če izkaže svoj pravni
interes (prvi odstavek 24. člena Zakona o Ustavnem sodišču, Uradni list RS, št. 64/07 – ur. p. b. – v nadaljevanju ZUstS). Po drugem odstavku navedenega člena je pravni interes podan, če predpis ali splošni akt za izvrševanje javnih pooblastil, katerega oceno pobudnik predlaga, neposredno posega v njegove pravice, pravne interese oziroma v njegov pravni položaj. Po ustaljeni ustavnosodni presoji mora biti pravni interes neposreden in konkreten, morebitna ugoditev predlogu pa mora privesti do izboljšanja pobudnikovega pravnega položaja. Z morebitno razveljavitvijo izpodbijane določbe se pobudnikov pravni položaj ne bi izboljšal. Razveljavitev 2. člena Odloka bi pomenila samo to, da bi bili tudi lastniki tistih parcel, ki jih ureja ta določba, zavezanci za plačilo nadomestila za uporabo stavbnega zemljišča. Ker pobudnik ne izkazuje lastnega pravnega interesa za presojo izpodbijane določbe, je Ustavno sodišče pobudo zavrglo.
3. Ustavno sodišče je sprejelo ta sklep na podlagi tretjega odstavka 25. člena ZUstS v sestavi: predsednik Jože Tratnik ter sodnice in sodniki dr. Zvonko Fišer, mag. Marta Klampfer, mag. Marija Krisper Kramberger, mag. Miroslav Mozetič, dr. Ciril Ribičič in dr. Mirjam Škrk. Sklep je sprejelo soglasno.
Jože Tratnik
Predsednik